钦定古今图书集成/明伦汇编/氏族典/第112卷 > 崔纵
## 钦定古今图书集成/明伦汇编/氏族典/第112卷 > 崔纵

按《唐书崔元𬀩传》，“元𬀩子璩，璩子涣，涣子纵，繇协律
郎三迁监察御史。会诏择令长，授蓝田令，德化大行，
县人立碑颂德。涣之贬，纵弃金部员外郎就养，后为
汴西水陆运、两税、盐铁等使。王师围田悦，乏食，诏纵
饷四节度粮，军无乏。德宗出奉天，方镇兵未至，纵劝
李怀光奔命，悉军财称所须。怀光兵疲久战，次河中”，
迁延不进。纵以金帛先度，曰：“济者即赐。”众趋利争西，
遂及奉天。迁京兆尹。及帝徙梁州，追扈不及，左右短
纵，帝曰：“知纵者朕也，非尔辈所及。”后数日至，授御史
大夫，处大体，不急细事。贞元元年，天子郊见，为大礼
使。岁旱用屈，纵撙裁文物，俭而不陋。除吏部侍郎，寻
为河南尹。入为太常卿，封常山县公。卒，年六十二。赠
吏部尚书，谥曰“忠。”